પતંજલિએ મેગા ફૂડ પાર્ક અન્ય રાજ્યમાં ખસેડવાનો નિર્ણય કર્યો હોવાના અહેવાલ મળતા જ બુધવારે રાજ્યના અધિકારીઓએ સ્પષ્ટતા કરી હતી કે આ પ્રોજેક્ટ રદ નથી કરાયો અને મુખ્યમંત્રી યોગી આદિત્યનાથે આચાર્ય બાલકૃષ્ણ સાથે વાતચીત કરી હતી. મુખ્યમંત્રીએ સમગ્ર પ્રક્રિયા ઝડપથી પૂરી કરી લેવા પણ આદેશ કર્યો હોવાનું મુખ્ય સચિવ(માહિતી) અવનીશ અવસ્થીએ કહ્યું છે. અગાઉ મંગળવારે પતંજલિના એમડી આચાર્ય બાલકૃષ્ણએ ટ્વીટ કરીને પ્રોજેક્ટ રદ કરવાના રાજ્ય સરકારના નિર્ણય અંગે દુ:ખ વ્યક્ત કર્યું હતું અને કહ્યું હતું કે રાજ્ય સરકારનું વલણ અત્યંત નિરાશાજનક છે અને તેનાથી ખેડૂતોનું ભલું થવાનું નથી.